Document ID: 32010R0127

REGOLAMENT TAL-KUMMISSJONI (UE) Nru 127/2010
tal-5 ta’ Frar 2010
li jemenda r-Regolament (KE) Nru 2042/2003 dwar il-kapaċità kontinwata li jintużaw fl-ajru [navigabbiltà] ta' inġenji tal-ajru u prodotti, partijiet u tagħmir ajrunawtiku, u dwar l-approvazzjoni ta' organizzazzjonijiet u persunal involut f'dan ix-xogħol
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2) tiegħu,
Wara li kkunsidrat ir-Regolament (KE) Nru 216/2008 tal-Parlament Ewropew u tal-Kunsill tal-20 ta’ Frar 2008 dwar regoli komuni fil-kamp tal-avjazzjoni ċivili u li jistabbilixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE (1), kif emendat mir-Regolament (KE) Nru 1108/2009 tal-Parlament Ewropew u tal-Kunsill tal-21 ta' Ottubru 2009 (2) u b’mod partikolari l-Artikolu 5 (5) tiegħu,
Billi:
(1)
Sabiex jinżamm livell għoli uniformi ta' sikurezza tal-avjazzjoni fl-Ewropa, jeħtieġ jiddaħħlu bidliet għar-rekwiżiti u l-proċeduri għall-manutenzjoni tan-navigabbiltà tal-inġenji tal-ajru u l-prodotti, il-parts u l-apparat ajrunawtiċi, u bl-approvazzjoni tal-organizzazzjonijiet u l-persunal involut f'dawn il-ħidmiet, b'mod partikolari biex tiddaħħal id-definizzjoni tal-kunċett tal-post ewlieni tan-negożju, tiġi ċċarata t-tifsira tal-kunċett “standard rikonoxxut uffiċjalment”, jiddaħħal il-privileġġ għall-organizzazzjonijiet tal-ġestjoni tan-navigabbiltà li joħorġu permess għat-tajran, jittejjeb il-kontenut taċ-ċertifikat tar-rilaxx awtorizzat “Formola 1 tal-EASA”, u jiġi żgurat li l-persunal involut f'attivitajiet ta' navigabbiltà jitħarrġu kif xieraq dwar ir-riskji marbuta mas-sistemi tal-interkonnessjoni tal-wiring elettriku ta' ajruplani kbar li nstab li huma l-kawża ta' bosta inċidenti.
(2)
Ir-Regolament (KE) Nru 2042/2003 (3) għandu għalhekk jiġi emendat skont dan.
(3)
Il-miżuri previsti f'dan ir-Regolament huma bbażati fuq l-opinjonijiet (4) maħruġa mill-Aġenzija Ewropea tas-Sikurezza tal-Avjazzjoni (minn hawn 'il quddiem “l-Aġenzija”) skont l-Artikoli 17(2)(b) u 19(1) tar-Regolament (KE) Nru 216/2008.
(4)
Il-miżuri pprovduti f'dan ir-Regolament huma fi qbil mal-opinjoni tal-Kumitat stabbilit bl-Artikolu 65 tar-Regolament (KE) Nru 216/2008,
ADOTTAT DAN IR-REGOLAMENT:
Artikolu 1
Ir-Regolament (KE) Nru 2042/2003 huwa emendat kif ġej:
1.
Fl-Artikolu 2 jiżdied il-punt (m) li ġej:
“(m)
‘post ewlieni tan-negozju’ tfisser is-sede ewlenija jew l-uffiċju rreġistrat tal-impriża li fih jitwettqu l-funzjonijiet finanzjarji ewlenin u l-kontroll operattiv tal-attivitajiet imsemmija f'dan ir-Regolament:”
2.
Fl-Artikolu 7 jiżdied il-paragrafu 7 li ġej:
“7. B’deroga mill-paragrafu 1:
(a)
id-dispożizzjonijiet tal-punt M.A.706(k) tal-Anness I (Parti-M) għandhom japplikaw mit-28 ta' Settembru 2010;
(b)
id-dispożizzjonijet tal-punt 7.7 tal-Appendiċi I għall-Anness III (Parti-66) għandhom jibdew iseħħu mit-28 ta' Settembru 2010;
(c)
organizzazzjonijiet tal-manutenzjoni approvati skont it-Taqsima A tas-sottoparti F tal-Anness I (Parti-M) jew it-Taqsima A tal-Anness II (Parti-145) jistgħu jkomplu joħorġu ċ-Ċertifikati tar-Rilaxx Awtorizzat billi tintuża l-Formola 1 tal-EASA, il-ħarġa oriġinali, kif stipulat fl-Appendiċi II tal-Anness I (Parti M) kif ukoll fl-Appendiċi I għall-Anness II (Parti-145), sat-28 ta' Settembru 2010;
(d)
l-awtoritajiet kompetenti jistgħu jkomplu joħorġu ċertifikati, fil-verżjoni preċedenti, kif stipulat fl-Appendiċijiet III, V u VI tal-Anness I (parti-M), l-Appendiċi III tal-Anness II (Parti-145), l-Appendiċi V tal-Anness III (Parti-66) jew l-Appendiċi II tal-Anness IV (Parti-147) tar-Regolament (KE) Nru 2002/2003 fis-seħħ qabel id-dħul fis-seħħ ta’ dan ir-Regolament, sat-28 ta' Settembru 2010;
(e)
ċertifikati maħruġa skont l-Anness I (Parti-M), l-Anness II (Parti-145), l-Anness III (Parti-66) jew l-Anness IV (Parti-147) qabel id-dħul fis-seħħ ta' dan ir-regolament jibqgħu validi sakemm jinbidlu jew jiġu rrevokati.”
3.
L-Annessi I, II, III, u IV huma emendati skont l-Anness għal dan ir-Regolament.
Artikolu 2
Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u huwa applikabbli direttament fl-Istati Membri kollha.
Magħmul fi Brussel, il-5 ta’ Frar 2010.

Labels: 7
8
9